A Bizottság 1458/89/EGK rendelete

(1989. május 26.)

az egyes tartósított élelmiszerek előállítása során használt olívaolajra alkalmazott termelési visszatérítésre vonatkozó részletes szabályok megállapításáról szóló 1963/79/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel Spanyolország és Portugália csatlakozási okmányára,

tekintettel a legutóbb az 1225/89/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2],

tekintettel a legutóbb a 3788/85/EGK rendelettel [3] módosított, az egyes tartósított élelmiszerek előállítása során használt olívaolajra alkalmazott termelési visszatérítésre vonatkozó általános szabályok megállapításáról szóló, 1979. március 26-i 591/79/EGK tanácsi rendeletre [4] és különösen annak 9. cikkére,

mivel a 136/66/EGK rendelet 20a. cikkével összhangban, a tartósított hal és zöldség gyártásához használt olívaolaj termelési visszatérítésre jogosult; mivel ennek a visszatérítésnek lehetővé kell tennie, hogy a kedvezményezettek a világpiaci árakhoz közeli árakon vásárolhassák az olívaolajat a Közösség piacán; mivel ebből a célból a termelési visszatérítést a szűz olívaolaj finomításával előállított olaj importlefölözésének változó összetevője alapján kell rögzíteni;

mivel a termelési visszatérítés nyújtására vonatkozó rendelkezéseket a legutóbb a 393/87/EGK rendelettel [5] módosított 1963/79/EGK bizottsági rendelet [6] írja elő;

mivel Spanyolország és Portugália csatlakozása azt eredményezte, hogy a termelési visszatérítés változójának kiszámítása során különösen az árszínvonalbeli különbségekre voltak tekintettel; mivel ezen árkülönbségek ellentételezésére bevezették a csatlakozási kompenzációs összegeket; mivel a Portugáliába és Spanyolországba harmadik országokból behozott termékekre vonatkozó csatlakozási kompenzációs összeggel kell – az 591/79/EGK rendelet 4. cikkével összhangban – kiigazítani a Spanyolországban és Portugáliában alkalmazott termelési visszatérítést;

mivel a legutóbb az 1981/88/EGK rendelettel [7] módosított 296/86/EGK bizottsági rendelettel [8] összhangban lehetővé vált az új tagállamok közötti, illetve az új tagállamok és a többi tagállam közötti kereskedelemben az aktív feldolgozással kapcsolatos intézkedések alkalmazása;

mivel, ha a Közösségben előállított és egyes tartósított élelmiszerek előállításához felhasznált olívaolajat aktív feldolgozással kapcsolatos intézkedések hatálya alá helyezik annak érdekében, hogy az olaj jogosulttá váljon a feldolgozás országában alkalmazott termelési visszatérítésre, a termelési visszatérítést a ki nem rótt csatlakozási kompenzációs összeggel ki kell igazítani; mivel ezt egyértelművé kell tenni, és az 1963/79/EGK rendeletet ennek megfelelően kell módosítani;

mivel az e rendeletben meghatározott intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

Az 1963/79/EGK rendelet a következő 4a. cikkel egészül ki:

"4a. cikk

A Közösségben előállított olaj esetében az egyes tartósított élelmiszerekre vonatkozó termelési visszatérítést ki kell igazítani a ki nem rótt csatlakozási kompenzációs összeggel, amennyiben a felhasznált olajat aktív feldolgozással kapcsolatos intézkedések hatálya alá helyezik."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. május 26-án.

a Bizottság részéről

Ray Mac Sharry

a Bizottság tagja

[1] HL L 128., 1989.5.11., 15. o.

[2] HL L 172., 1966.9.30., 3025/66. o.

[3] HL L 367., 1985.12.31., 1. o.

[4] HL L 78., 1979.3.30., 2. o.

[5] HL L 40., 1987.2.10., 9. o.

[6] HL L 227., 1979.9.9., 1. o.

[7] HL L 174., 1988.7.6., 28. o.

[8] HL L 36., 1986.2.12., 5. o.

--------------------------------------------------